በደቡብ ወሎ ዞን ባሉ የተለያዩ ወረዳዎች የአንበጣ መንጋ በስፋት መከሰቱን የዞኑ ግብርና መምሪያ አስታወቀ፡፡
በደቡብ ወሎ ዞን ጃማ፣ ወረኢሉ፣ ለጋምቦ፣ ተሁለደሬ እና አልቡኮ ወረዳዎች የዕድገት ደረጃቸውን የጨረሱ የአንበጣ መንጋዎች መከሰታቸውን የደቡብ ወሎ ዞን ግብርና መምሪያ ኃላፊ ታደሰ ግርማ ተናግረዋል፡፡ በወረዳዎቹ አስቀድሞ የደረሱ ሰብሎችን የመሰብሰብ ሥራው በመጠናቀቁም አስካሁን የአንበጣ መንጋው በተከሰተባቸው አካባቢዎች ምንም ዓይነት ጉዳት አላደረሰም፡፡ በመስኖ የተዘሩ አትክልቶች ላይ ጉዳት እንዳይደርስም የመከላከል ሥራው ተጠናክሮ መቀጠሉን ኃላፈው ገልፀዋል፡፡አቶ ታደሰ የአንበጣ መንጋው በተከሰተባቸው አካባቢዎች ያሉ አርሶ አደሮችና ልዩ ልዩ የኅብረተስብ ክፍሎች ከግብርና ባለሙያዎች ጋር በጋራ በባህላዊ መንገድ የመከላከል ተግባሩን እንዲያከናውን መልእክታቸውን አስተላልፈዋል፡፡በደሴ ከተማም ዛሬ ከረፋድ ጀምሮ በካራጉቱ፣ ገራዶ፣ ጢጣ እና አዘዋ ገደል አካባቢዎች የአንበጣ መንጋ ተከስቷል፡፡ የከተማው ግብርና መምሪያ የግብርና ባለሙያዎችን የአንበጣ መንጋው ወደተከሰተባቸው አካባቢዎች በማሰማራት ከኅብረተሰቡ ጋር ለመከላከል በጋራ እየተሠራ መሆኑን አስታውቋል፡፡የበረሃ አንበጣ መንጋ ባለፈው የመኸር ወቅት ተከስቶ በአማራ ክልል የተለያዩ ዞኖችና ወረዳዎች ጉዳት ማድረሱ የሚታወስ ነው፡፡ በአጠቃላይ በሀገሪቱ የአማራ፣ ትግራይ፣ አፋር፣ ኦሮሚያ፣ ሶማሌና ድሬዳዋ አካባቢዎች በክረምቱ የበረሃ አንበጣ መንጋው ተከስቶ ነበር፡፡ በቅርቡም በደቡብና ኦሮሚያ ክልሎች ከውጭ ደግሞ በሶማሉ እና ኬንያ የበረሃ አንበጣ መከሰቱ የሚታወስ ነው፡፡ የዓለም ምግብና እርሻ ድርጅት አስከፊ መሆኑን የገለጸው የበረሃ አንበጣው በከፍተኛ ደረጃ ቁጥጥር ካልተደረገበት እየተስተዋለ ካለው የአየር ንብረት ለውጥ ጋር ተዳምሮ የከፋ ጉዳት ሊያደርስ ይችላል፡፡ዘጋቢ፡- ቤተልሔም ሰሎሞን 